钦定古今图书集成/方舆汇编/职方典/第1137卷 > 安陆府山川考二 府县志合载
## 钦定古今图书集成/方舆汇编/职方典/第1137卷 > 安陆府山川考二 府县志合载

荆门州

荆门山　在州南三里。状如门，即虎牙关也。东山　在州治东南二里。其顶平夷，上有塔，隋智者禅师所立。《记》云：“立了东山塔，荆门生头角。” 又名文峰山。麓有二孙状元书院旧址。

西堡山　在州西北，上有海会寺旧址。

象山　在州西一里。两峰对起如蛾眉，又如象形。山下有二泉，北曰蒙，南曰惠，二水滋味各别，冬时北泉寒，南泉温。杨绘诗曰：“源有雌雄分碧白” ，白谓雄，碧谓雌。《一统志》云：“昼夜二潮，水溢数寸，世传北出珠，南出玉。” 崇宁二年，有巨蚌夜游北泉，光彩四烛。陆九渊讲经台在其半山焉。马良山　在汉水上，即《禹贡》内方至于“大别” 也。荆山　在望乡村，昔卞和得璞于此。有泣玉岩。龟山　在州南三十里，上有白云洞，云出即雨。武陵山　在州北一百二十里乐乡村。

仙居山　在州治北一百二十里。上有仙居寺，石壁流泉，多题咏。设有仙居巡检司。

鸡头山　：在州治北六十里望乡村，最高。上有偏角寺。

三星山　在州南一百五十里马仙村，有马仙观，相传司马徽升仙之所，有塔见存。

仙女山　一在州西南四十里，一在马仙村。相传曾有七仙女围碁于此，故名。上有“梳妆台” ，庙址犹存。

聚仙山　在州南一百三十里后港，上有三元观。

灵鹫山　在州治北，旧有灵鹫寺在其上。有穴曰龙洞，深五里，石台甚高。春月水声如钟鼓管籥，听者忘倦。宋熙宁中，山泉溢，有髹器軥车流出，字曰“嘉州” ，盖泉与蜀通也。其上有洗心亭，郡守陈垓所作。山麓有寺，泉水上涌，故名上泉。寺。有树如冬青，上结红实如柿，泉下出水底，金莲花开水中。

撒石山　在仁惠寺东关，将军撒石戒兵之岭也。

㫰台山　在州北百里。唐灵济和尚曾㫰衣于此，有寺。

紫云山　在州东南二百里青冢村。相传元无闻和尚于此诵《金刚经》时有紫云现，故名。纪山　，在州南一百四十里花栗铺西。上有寺，寺内有白龙潭，遇白龙现则大雨时行，其岁必丰。

凤凰山　：在州治东六十里。昔有凤栖于此，因名。

蒙山　在州治西。两峦对起如蛾眉，旧名泉子山。山麓有二泉，即蒙惠泉。上有澄源阁、信美、《浴沂》《浮香》、潜玉、嗽玉五亭，皆游憩之所。

屏风山　在州治西北四十里。绝顶平衍，上有泉。宋开禧间，郡守李直丙徙居焉。

卞和抱玉岩　在州治西北一百九十里望乡村，上有“潜玉亭。”

斑竹冈　在州北五十里。唐韩翊《送人赴江陵》诗：“斑竹冈迎山雨暗，枇杷门向楚山秋。”

境会石　初在鼓角楼下，碑云：“大中祥符九年。” 掇刀石　在州南二十里。蜀汉将关羽往来荆、襄，于此屯兵，掇刀石上痕迹尚存，旁有羽庙。汉江　在州东一百二十里。马良山、沙洋、新城俱滨汉江。

直江　在州治东南一百六十里阳田村，南流至潜江入平湖，通三湖，与沔水合，东入汉江。阳水　在州东南一百四十里建阳河之东梅林湾。上为建水，下为阳水。相传三国丁建阳游于此，故名。

蛮水　在鸡鸣涧北，即夷水。桓温又名彝水，改名曰蛮水。王建《荆门行》云：“唤起官程渡蛮水。” 即今蛮河。东南流入汉水。相传唐李𪟝徙高丽民于此，故名。

金虾河　在州城之中，自西入城，绕城北出。有

“《金虾游泳》其内” ，今淤塞。

平塘湖　在州东南五十里。南流入三湖，东合沔。

蒿台湖　在州东南一百八十里。晋远公过此，插蒿为记。后蒿极繁盛。

借粮湖　在州东南二百里青冢村。

长湖　在州东南二百里东寨村。

赤湖　在州治南一百六十里。晋桓元挟帝西幸，刘毅等追袭之，斩元党，流血，水为之赤，故名。马良湖　，在州马良村。

润乡洲　在州东南一百四十里，江陵县界。古谚云：“流尽润乡田，荆门出状元。”

洗马潭　在州南门外。相传关将军洗马于此，石崖尚有坐痕。

白龙潭　在蒙山西北

曹将港　在州东五里。唐曹金晸、刘巨容尝败黄巢于此。

孟子港　在州西南五十里。唐孟浩然尝往来于此，故名。

白龙洞　，在州北五十里，洞门高丈馀，深不可测。每旱祈祷，取水即雨。

撇洞　、田家冲洞　、郭沟洞　，俱在州西北十里之内。

天坑　，在州西北十里西堡山东北。周围半里，大旱不涸，中有深洞。

沙阳　，在州东一百八十里，汉江上。

蒙泉　、惠泉　俱在州西二里。源出峡山之麓，分为二派。后人名其北泉曰蒙，南泉曰惠。蒙泉水常寒，昼夜两潮，水溢数寸。唐沈傅师诗：“京路马骎骎，尘劳日向深。蒙泉聊息驾，可以洗君心。惠泉水常温。” 宋知州彭乘为三沼，延其流至竹陂河，入汉江，民引以灌田。苏轼诗：“楚人少井饮，地气常不泄。畜之为惠泉，贫者有所” 藉，宋、元人多游此，二泉上有四碑刻犹存。

“客星井　” ，在严山，相传严子陵居此，其井见光芒。

当阳县

玉阳山　在县治西北。又名仲宣台，县之主山也。青溪之山入境，分为二支，西为玉泉山，东支之尽为玉阳山。郦道元云：“县城因冈为阻，北抗沮川，即北川也。” 又按：“邑曰当阳” ，盖以此山在荆山之阳。其前平原广野，群峰回合，两川萦环，烟树芳林，错绣掩映，诚一邑之伟观也。

凤凰山　去县西四里。玉阳山之来脉，分支展翼如凤形。

玉泉山　，初名覆舟山，在县西三十里。发自青谿，高九百丈，尊特竦秀。其上时有异气，非烟非雾，一名堆蓝山。下为玉泉寺，隋智者道场。阶东有泉涌出，俗名金龙池，即玉泉。郭璞《游仙诗》称“玉泉潜行九万八千里，通天竺” ，注震旦。盖指此。寺东石钟峡下有乳窟，水边茗草萝生，叶如碧玉，名仙掌茶。寺东显烈山，为关侯显烈处，有庙里许，达智者洞，道中多奇石，洞左有寒亭旧址，一名“翠寒山” ，下珠泉出焉，每鼓掌即串珠而上。西流与玉泉合，折而东迳己公岭，又东迳县城南，合沮水南。宋度宗时，四川宣抚张梦发欲城当阳之玉泉山，以保聚流民，贾似道不以上闻，事遂寝。

云梦山　与青谿连，上有三石，高丈馀，方广如之，名曰“钟鼓石” ，分列左右，其上可容数坐，石纹如碁枰，传为《鬼谷子》手谈处，又传诸葛屯兵处。石色苍幽，时有岚气笼罩，亦奇观也。

紫盖山　在县南五十里。《道书》为第三十三洞天。《寰宇记》：紫盖有南北二峰，顶上四垂若伞状，林石皆绀色，下出彩水，井馨异常。宋葛立方诗：“紫盖亭亭秀荆渚，股分彩水穿林莽。尚想当时老瞒雄，铁骑蛇矛走先主。” 登其上，江帆在目。东南诸山，皆可指数，旧传樊夫人升仙处。又葛铉尝炼丹于此。山顶有孝先阁、丹井、碧霞洞。山半为紫盖寺，唐贞元十四年，天皇道悟禅师建。柴紫山　与紫盖相连。五代僧天皇道悟居此，有石室，甚幽。

狼尾山　：在县南五十里。

龙泉山　在县东北十五里。山自九子领脉，重冈复岭，翼抱若城。中峰孤峭，其下即远公道场。右为胡康侯祠墓，左为龙泉，即远公卓锡涌泉处。后有远公洞。宋徽宗筑明堂，常取水于此，投以金龙，一名“金龙潭。” 潭旁别流为红泉。

九子山　在县北十里。九峰嵂崒，紫翠絪缊，以拟九华。麓有仙姑洞，甚高敞。石累累如旋螺，传为曹、何两仙姑栖真之所。

武安山　在县北倒流桥西。层折而上，诸峰皆若拱揖。

许由山　，在县东一十里。相传许由隐此，下有洗耳溪。按：许由隐箕山，而此亦以许由名，不知何据。

圆台山　在县东六十里。上有弥陀阁故址。俗传唐玉真公主所建。有碑陈宗逊撰，庾远书。方山　在县东四十里漳水上。层峰环列，宋唐子方曾读书于此。上有紫金观、读书台。山顶方广，故名。俗误呼“丰山。” 有石炉一，元至正间造石塔一，明正统间建。

广福山　在县东四十五里。淯溪所自出。香炉山　，在县东四十里，有石炉一，碣一，镌“元至正壬申仲秋月。”

三星山　在县东六十里，唐僧一行之遗迹也。下为三星寺，寺前左右有三井，传一行凿以禳三星者，有塔高一丈五尺，又传唐司马子徽升仙之所。

云台山　去圆台山里许，上有“灿霞观” ，古塔尚存，传为唐玉贞公主所建，陈宗逊撰文，庾远书碑。山之东有赤土坡、鸿门冢、仙女山、金鸡冢，东南有双冢。

镇头山　在合溶水口。上有梳妆池，四时不涸。县令李一阳曾濬之。东北有德胜山。

朝阳山　在麦城，古观崔嵬，沮漳夹绕，人烟错绣，一方之胜概。县西五十里亦有朝阳山、秣马山　，近方城，旧名“马山” ，原隰宽衍，相传关侯督荆州时秣马之地。其侧有尽头山，上有关侯庙，田中土阜，传其下有兵器窖，犯者即雷雹大作。

铁山　，在县西北，青、谿之分也。《山海经》曰：“荆山，其阴产铁，其阳产赤金。” 此山发自荆山，故以铁名。

绿林山　，在县东北一百二十里。即王莽末年绿林兵起处。

张飞山　按《明一统志》“在县长坂坡西，即飞断桥拒曹处。”

将军山　在县北七十里，抵远安界。以山半属远安，故远人避兵于此。

明月山　，在县南四十里。

紫云山　，在县东南百馀里。相传元无闻和尚诵《金刚经》，有紫云见，故名。

青谿山　在县西北三十里，为邑西障，本名青山，有水曰青谿，遂称青谿山。山发自房陵之景山，东支为荆山，西支为青谿诸山。《述异记》云：“青谿、秀壁诸山，洞多乳窟。” 则此山当名秀壁。中有温泉，飞流砰湃，是为青谿。郦道元云：“寻源浮谿，极为深峭。” 盛弘之云：“稠木旁生，凌空交合。危楼倾岳，恒有落势。风泉传响于青林” 之下，岩猿流声于白云之上。游者目不周玩，情不给赏，泉侧多结道士精庐。谿水曲折里许，东注于沮。每秋冬之际，沮流青碧异常。盖缘潢污，不入吐纳，皆石泉也。

音寺岩　在县西三十里。旧有一音寺，峰峦翔叠，为玉泉之中路。

扬旗岩　在县西北四十里。相传关侯扬旗处。至今石罅旗迹犹存，上有关侯庙。

佛耳岩　，在县西二十里。岩石嵚崟，俯临沮水，两岸秀壁相望，其石多类佛耳。岩间有洞，攀陟颇难。

七孔岩　在县西三十里。壁立如削，下有七孔，因名。

己公岭　近度门楞伽峰。五代僧齐己曾结庐其上。

三牛岭　在县北六十里。山脊三石，形似卧牛。楞伽峰　在玉泉东七里，为神秀道场。唐僧法瑱自玉泉至度门寺，夹道植松，因名七里松。太子冈　在县北四里。元文宗为太子时驻跸所也。百官进食皆不爱，惟啜一茶。克学诗云：“玉辂金根驻此冈，一卮凤髓进霞觞。岂知四十馀年后，老树残蝉送夕阳。”

藏马谷　在县西十五里，近干溪。相传关侯曾秣马于此。

铁人谷　，在县沮水北七十里。山谷间有四石，甚巨，铁色人形，故名。

当阳坂　在县北一百里。曹操入荆州，汉昭烈奔江南，操追及于当阳长坂，昭烈弃妻子走，使张飞将二十骑拒后，即此。

百宝砦　在县北五十里。四壁陡绝，山腰有洞，下瞰沮流，相传为石刘屯兵处。

五凤堆　在县城南。相传汉时五凤八龙见此。

故名。去堆二里许，即龙凤川，亦名“八龙潭。” 《五凤洲》

圣母洞　，在县东三十五里，圣水寺前。

真武洞　在玉阳山麓，镌有“真武洞天” 四字。山环水绕，沿堤一带，园亭错列，一邑之最胜者。百家洞　，在县西二十里，洞悬沮水之浒，陡逼无径，由山巅委折以入，有僧习定其中。

游学洞　在县南五十里。即鬼谷子与张仪、苏秦游学处。

高家洞　，在县北五十里，怪石临溪山麓洞口豁开，行数十步，颇平旷，可容数百人，云气嵌空，陆离万状。又复巉岩陡起，绝无迳道。扪萝而上，得小窦如瓠子，项蛇行乃得度，平旷如前。“又渐细为门，忽石笋倒垂，界门为两，不及地者盈尺。下有潭，窅不可测，投以石，轰轰然若空籁。洞两崖石乳幻结，悉作佛龛，藉裀趺坐” ，如出塑工。洞后削壁攀至顶穴，达他洞，微见曦光。至岩右，幽閴寥幻，雾气薄，人无敢穷其底者。卧龙洞　，在县北五十里。山顶一窟，深透地底，探者如入鼠穴。数十步得平旷处，高广十馀丈，石乳螺结，蝙蝠倒栖其上。斜通一径，阔数尺，深约里许，泉自中出，清冷可掬。

白龙洞　即白龙谿。谿水流迳巩河，入沮水。在县北六十里。俯临溪涧，峭壁崚峋。缘岩右仄，径达山腰。洞作三窟，高广可十馀丈。石壁玲珑，或作五色石田七畛如阡陌状。清泉外注，下泻于溪。壁间隐隐有字。稍入辄有气冲人，灯炬皆息。洞后穴可通，呼应皆能响答。土人构阁其中以避兵。

九女洞　，在县北十五里。削壁千尺，俯临沮水，遥望疑张素幕。山半旧有洞，深广可数丈，土人因之凿石为数十穴以避兵。启户若蜂房，贴壁挂梯级，或纵或横，猿奔绝径，瞰之魂悄。他如“董家湮” 、七孔崖、鹭鸶砦一带，大率如是。

鬼谷洞　，在青溪山，有石室，鬼谷子与张仪、苏秦讲《易》处。旁有法琳洞。

沱江　在县治南，至枝江县界入大江。《禹贡》“岷山导江，东别为沱。” 即此。

沮水　《左传》《山海经》皆为睢。《文选注》，睢与沮同。出郧阳府房县景山，即荆山之首，亦曰阿山。东南流，迳远安县，青谿注之，迳县城北，又南迳麦城西楚昭王墓东，又南入天津湖，与漳水合。漳水　出南漳县荆山。《禹贡》荆山及衡阳惟荆州，州以山名也。《山海经》云：“金玉是出。” 东南流，又折西南，迳古编县。《水经注》：城南临漳水。按此当在今石人山之阳，荆门西北南漳界上。南经县北，淯溪注之。又南迳麦城，东南出沙倒湾，右会沮水，下流分为二支，一支南迳枝江界，与沱水合入江；一支迳方城，由荆州入江。

洈水　，按《水经注漳水》迳麦城南，洈水注之。《山海经》云：“洈水出东北宜诸之山。” 今此地山水皆逸其名，而东北固多山谷。若合溶之东南，有洋子港，别有流花垱界溪港诸水，皆入于漳，洈水亦在其中。

淯溪水　，出县东广福山，注于漳，亦曰“白莲池” ，即白社。

熨斗陂　在县东南八十里。唐李端《自荆门赴夔州诗》云：“琵琶寺里响空廊，熨斗陂前湿戍荒。” 是其地也。宋郡守吴猎尝遏走马湖、熨斗陂之水，西北至李公匮，以限戎马。今麦城东南十馀里有走马堤，乃走马湖之堤，址高数仞。或以为驴城，非也。驴城当在麦城之北。此绿林山乃绿林寨之山，非县北之山。

金沙滩　在县东南一百二十里，沱江之滩也。其地多流沙，晔晔如金，其中有赑屃，过者不敢谊哗。按《山海经》：“沮漳之渊有神鼍，其状人面，羊角虎爪，出入有异光。” 盖指此。

金龙潭　在县北一十五里。宋徽宗时，建明堂来，取此水投金龙镇其中，故名。胡安国故居在其上。

丹溪　，在县北七十里。

洗耳溪　，在许由山下。相传许由隐于此，泉流四时不竭。

子胥港　在麦城、磨城之间，一名“胥寓港。” 昭溪港　近三牛岭。港水回环，仍与漳合。相传昭王返国，与宫女同济此。

玉泉　在县西五十里，又名珠泉。泉从池中涌出如珠。其南为天台智者道场，即关将军遣鬼工所造。按郭璞《游仙诗序》谓：“此泉潜行九万八千里，通天竺。” 注：震旦有二碑，乃卲子明李安期撰。今不存。

红泉　在金龙潭之旁。取水炊饭，作赤色白莲池　。晋武帝太康间，远公法师至淯溪，掬水浴身，白莲花开敷水面，观者异之。今池址尚存。

淬剑池　《寰宇记》云：“在县北四十里，相传欧冶子淬剑处。” 按楚王曾命风胡子之越，请欧冶子作剑，地近昭溪港，村落俱以炼铁为业。古墩尚存，或亦欧冶遗迹云。

丹井　在县南八十里紫盖山。葛洪炼丹处也。又名“扳倒井。” 泉水不竭，视之洞然莫测，上有葛仙祠。